b'\n_START_ARTICLE_\nHemminki Maskulainen\n_START_PARAGRAPH_\nHemminki Maskulainen (Hemming Henrikinpoika Hollo, Hemmingius Henrici, my\xc3\xb6s Maskun Hemminki; noin 1550\xe2\x80\x931619) oli suomalainen pappi, virsirunoilija ja suomentaja. H\xc3\xa4n laati varhaisen suomenkielisen virsikirjan Yxi W\xc3\xa4h\xc3\xa4 Suomenkielinen Wirsikirja ja vaikutti ty\xc3\xb6ll\xc3\xa4\xc3\xa4n vahvasti my\xc3\xb6hemp\xc3\xa4\xc3\xa4n suomenkieliseen virsirunouteen.\n_START_SECTION_\nEl\xc3\xa4m\xc3\xa4\n_START_PARAGRAPH_\nHemminki Henrikinpoika syntyi noin 1550 Turussa porvarisperheeseen. H\xc3\xa4n opiskeli Turun katedraalikoulussa, jossa h\xc3\xa4nt\xc3\xa4 opettivat mm. ulkomailla opiskelleet Eerik H\xc3\xa4rk\xc3\xa4p\xc3\xa4\xc3\xa4 ja Jacobus Finno (Jaakko Suomalainen). Hemminki saattoi itsekin opiskella jonkin aikaa ulkomailla, kuten yleisen\xc3\xa4 tapana oli, mutta varmuutta asiasta ei ole._NEWLINE_Valmistuttuaan papiksi Hemminki sai Maskun kirkkoherran viran 1586. Ty\xc3\xb6ns\xc3\xa4 ohessa h\xc3\xa4n laati aikaisempaa Jacobus Finnon virsikirjaa laajemman suomenkielisen virsikirjan. Hemminki Maskulaisen virsikirja ilmestyi luultavasti vuonna 1605 nimell\xc3\xa4 Yxi W\xc3\xa4h\xc3\xa4 Suomenkielinen Wirsikirja, joka tunnetaan vain virsikirjan toisesta painoksesta 1639. _NEWLINE_Yxi W\xc3\xa4h\xc3\xa4 Suomenkielinen Wirsikirja sis\xc3\xa4lsi kaikki Jacobus Finnon virsikirjan 101 virtt\xc3\xa4. Niiden lis\xc3\xa4ksi kirjaan sis\xc3\xa4ltyi 141 uutta virtt\xc3\xa4. Suurin osa oli varsin vapaita ja suomen kielelle mukautettuja k\xc3\xa4\xc3\xa4nn\xc3\xb6ksi\xc3\xa4 ruotsista, saksasta, latinasta ja tanskasta. Hemmingin mahdollisesti itse kirjoittamia virsi\xc3\xa4 oli 26. Lis\xc3\xa4ksi kirjaan sis\xc3\xa4ltyi viisi tuomiorovasti Petrus Melartopaeuksen virsirunoa. Kaikkiaan virsi\xc3\xa4 oli 242._NEWLINE_Hemminki Maskulaisen virsikirja muodosti rungon my\xc3\xb6s vuoden 1701 ns. Vanhaan virsikirjaan, jota k\xc3\xa4ytettiin yleisesti aina 1800-luvun lopulle asti ja Lounais-Suomen rukoilevaisten keskuudessa osittain edelleenkin. Vuoden 1986 virsikirjassa on 17 Hemmingin omiin virsiin ja 28 h\xc3\xa4nen k\xc3\xa4\xc3\xa4nn\xc3\xb6ksiins\xc3\xa4 pohjautuvaa virtt\xc3\xa4._NEWLINE_Hemminki Maskulainen laati my\xc3\xb6s latinankielisen Piae Cantiones -laulukokoelman suomennoksen, joka ilmestyi 1616 nimell\xc3\xa4 Vanhain Suomen maan pijspain ja Kircon Esimiesten Latinan kielised laulud. Kokoelmassa on my\xc3\xb6s seitsem\xc3\xa4n laulua, jotka eiv\xc3\xa4t sis\xc3\xa4lly vuosien 1582 ja 1625 latinankielisiin laitoksiin._NEWLINE_Henrik on haudattu Maskun kirkon alttarin alle. Kirkon luona on h\xc3\xa4nen muistomerkkins\xc3\xa4.'